Pricopie, fost ministru PSD al Educației: România trebuie să fie reprezentată, în funcțiile sale publice, de oameni care au credibilitate internă și externă

Rectorul SNSPA și fost ministru PSD al Educației, Remus Pricopie, critică, într-o postare pe Facebook, rămânerea lui Liviu Dragnea în funcția de președinte al Camerei Deputaților după condamnarea la 3 ani și jumătate de închisoare cu executare.

”România trebuie să fie reprezentată, în funcțiile sale publice, de oameni care au credibilitate internă și externă”, a scris Pricopie.

Este prima reacție a unui rector după decizia Înaltei Curți în cazul lui Liviu Dragnea.

”Funcția publică înseamnă responsabilitate și românii simt, tot mai mult, nevoia ridicării standardelor pentru cei care îi reprezintă (…) Dincolo de ecuațiile politice, ar trebui să fie luate în calcul criterii precum competență, onestitate, credibilitate, respectul partenerilor noștri”, mai afirmă rectorul SNSPA.

Remus Pricopie a fost ministrul Educației în Guvernul condus de Victor Ponta, din decembrie 2012 până în decembrie 2014.

După condamnarea, săptămâna trecută, la 3 ani și jumătate de închisoare cu executare, lui Liviu Dragnea i s-a cerut demisia din funcția de președinte al Camerei Deputaților de către Opoziție și de către societatea civilă. Liderii PSD au decis însă să-l susțină în continuare pe Dragnea atât pentru șefia partidului, cât și pentru cea a Camerei.